
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                 Bucureşti, 30.09.2008
                  Nr.  Pl.x – 812/2007
	                                                                           Bucureşti, 10.05.2006

                                                                           Nr.  Pl.x – 289/2006


RAPORT SUPLIMENTAR
 asupra propunerii legislative pentru modificarea Legii nr.10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989, republicată, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea Legii nr.10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989, republicată, cu modificările şi completările ulterioare, trimisă cu adresa Pl.x 812 din 28 noiembrie 2007, înregistrată cu nr.31/1281 din 29.11. 2007.    

              Potrivit prevederilor art.75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, Camera Deputaţilor este Cameră decizională.
             Senatul, în calitate de primă Cameră sesizată, a respins această propunere legislativă, în şedinţa din 14 noiembrie 2007.
             Propunerea legislativă supusă dezbaterii are ca obiect de reglementare completarea art.20 din Legea nr.10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989, republicată cu modificările şi completările ulterioare, cu un nou alineat, prin care se propune ca proprietarii locuinţelor dobândite în baza Legii nr.112/1995 care sunt evacuaţi din locuinţele cumpărate, urmare unor hotărâri judecătoreşti irevocabile, să fie despăgubiţi la valoarea de piaţă a locuinţelor respective, stabilită potrivit standardelor internaţionale de evaluare.

           Consiliul Legislativ a avizat negativ iniţiativa legislativă, conform avizului nr.515 din 24 aprilie 2007.
           Guvernul,  prin punctul de vedere transmis cu nr.1148 din 17 mai 2007, nu susţine adoptarea acestei iniţiative legislative, menţionând că acordarea  despăgubirilor la valoarea de piaţă pentru aceste categorii de persoane ar conduce la o îmbogăţire fără justă cauză a celor care au dobândit imobilele în condiţiile Legii nr.112/1995.
        Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, potrivit adresei nr.26/2076 din 6 februarie 2008.
        În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă susmenţionată, în şedinţa din 13 februarie 2008. 
        La dezbateri a participat, în calitate de invitată, din partea Autorităţii Naţionale pentru Restituirea Proprietăţilor doamna Ana Maria Valica - director. 
        În urma dezbaterilor membrii Comisiei au reţinut că modificările aduse prin această iniţiativă legislativă se regăsesc deja în legislaţia în vigoare. Astfel,   potrivit art.45 alin.(4) din Legea nr.10/2001, „actele juridice de înstrăinare, inclusiv cele întocmite în cadrul procesului de privatizare, având ca obiect imobile preluate cu titlu valabil, sunt lovite de nulitate absolută, dacă au fost încheiate cu încălcarea dispoziţiilor imperative ale legilor în vigoare la data înstrăinării”. De asemenea, prin HG nr.250/2007 pentru aprobarea Normelor metodologice de aplicare unitară a Legii nr.10/2001 se prevede, la pct.50.3 că „actualizarea sumelor se va face prin aplicarea indicelui anual de inflaţie din anul plăţii la anul introducerii acţiunii. Pentru sumele plătite în rate, actualizarea se va face în funcţie de anul aferent ratelor plătite în acel interval”. 
         Faţă de considerentele de mai sus, membrii comisiei au hotărât, cu majoritate de voturi (2 voturi împotrivă), să propună plenului Camerei Deputaţilor respingerea propunerii legislative pentru modificarea Legii nr.10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989, republicată, cu modificările şi completările ulterioare.
         Plenul Camerei Deputaţilor, şedinţa din 18 iunie 2008, în temeiul art.70 din Regulamentul Camerei Deputaţilor, republicat, a hotărât retrimiterea propunerii legislative la Comisia sesizată în fond, în vederea reexaminării şi depunerii unui nou raport.

         Comisia juridică, de disciplină şi imunităţi a reexaminat  propunerea legislativă pentru modificarea Legii nr.10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989, republicată, cu modificările şi completările ulterioare,  în şedinţa din 30 septembrie 2008. La lucrările Comisiei a participat, în calitate de invitat, din partea Autorităţii Naţionale pentru Reconstituirea Proprietăţii, Ana Maria Valica – director.
          Din totalul de 29 membri ai Comisiei juridice, de disciplină şi imunităţi,  la dezbateri au fost prezenţi 17 deputaţi.
           În urma dezbaterilor, membrii Comisiei au hotărât, cu unanimitate de voturi, menţinerea Raportului iniţial de respingere a propunerii legislative pentru modificarea Legii nr.10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989, republicată, cu modificările şi completările ulterioare.
          În raport cu obiectul şi conţinutul său, ce vizează modificarea unei legi organice, propunerea legislativă face parte din categoria legilor organice.
                   PREŞEDINTE,                                                   SECRETAR,

                   Sergiu ANDON                                                 George BĂEŞU
Red. Consilier C. Păduroiu

